Broj: 711-I-541-P-122-19/20-06-11

Zagreb, 14. veljače 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Valdija Glavičića, gradonačelnika Grada Labina i Zorana Rajkovića, zamjenika gradonačelnika Grada Labina**, na 78. sjednici, održanoj dana 14. veljače 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Valdija Glavičića, gradonačelnika Grada Labina i Zorana Rajkovića, zamjenika gradonačelnika Grada Labina, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 4. travnja 2019.g., u vezi okolnosti financiranja udruge MEDITERANSKI KIPARSKI SIMPOZIJ od strane Grada Labina, ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Dana 4. travnja 2019.g. protiv dužnosnika Valdija Glavičića, gradonačelnika Grada Labina i Zorana Rajkovića, zamjenika gradonačelnika Grada Labina, podnesena je prijava, koja je u knjizi ulazne pošte Povjerenstva zaprimljena pod brojem 711-U-1533-P-122/19-01-2.

U prijavi se u bitnom navodi kako udruga građana Mediteranski kiparski simpozij, od svoga osnutka, od strane Grada Labina redovito dobiva novčane donacije, odnosno financira se iz gradskog proračuna. U prijavi se poimence navode dužnosnik Valter Glavičić, gradonačelnik Grada Labina, dužnosnik Zoran Rajković, zamjenik gradonačelnika Grada Labina, Renata Kiršić, gradska vijećnica, i Tea Bičić, zaposlenica Grada Labina. Navedene osobe povezane su s predmetnom udrugom te sudjeluju u dodjeljivanju novčanih sredstava navedenoj udruzi.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako dužnosnik Valter Glavičić obnaša dužnost gradonačelnika Grada Labina od 26. svibnja 2017.g., dok dužnosnik Zoran Rajković obnaša dužnost zamjenika gradonačelnika Grada Labina od 26. svibnja 2017.g. te da je istu dužnost obnašao i u mandatu 2013. – 2017.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Članstva dužnosnika u udrugama predstavlja okolnost na temelju kojih se te udruge mogu smatrati interesno povezanim osobama s dužnosnicima.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Uvidom u Registar dužnosnika utvrđeno je kako je pod Reg. brojem 18000334 upisana udruga MEDITERANSKI KIPARSKI SIMPOZIJ, OIB: 20058176398. Navedena udruga osnovana je s ciljem promicanja svih oblika kulturnog, umjetničkog i znanstvenog stvaralaštva. Kao osoba ovlaštena za zastupanje udruge upisana je Renata Kiršić, predsjednica udruge.

Na traženje Povjerenstva, udruga MEDITERANSKI KIPARSKI SIMPOZIJ je dana 6. svibnja 2019.g. dostavila očitovanje u kojem se navodi kako je Zoran Rajković bio član navedene udruge od 27. ožujka 2014.g. do 14. prosinca 2017.g. te da je u navedenom razdoblju obnašao funkciju predsjednika udruge. za što nije primao naknadu. Valter Glavičić nije bio član navedene udruge, niti je trenutno član udruge.

Na traženje Povjerenstva Grad Labin se očitovao dopisom, KLASA: 080-01/19-01/1 URBROJ: 2144/01-01-19-2 od 6. kolovoza 2019.g., u kojem se navodi kako je Udruga MEDITERANSKI KIPARSKI SIMPOZIJ osnovana 1994.g. s ciljem promicanja kulturnog, umjetničkog i znanstvenog stvaralaštva i očuvanja i zaštite okoliša. Grad Labin je navedenu udrugu sufinancirao od samih početaka budući da je prepoznata važnost projekata za opće dobro. Za vrijeme mandata dužnosnika Zorana Rajkovića, zamjenika Gradonačelnika Grada Labina, donacije su iznosile: 2009. - 2012. godine - 50.000,00 kn godišnje, 2013. godine - 39.955,82 kn, 2014. godine - 70.000,00 kn, 2015. godine - 39.950,00 kn, 2016. godine - 55.000,00 kn, 2017. - 2018. godine - 60.000,00 kn te 2019.godine - 64.500,00 kn.

U očitovanju se dalje navodi kako zamjenik gradonačelnika Grada Labina, Zoran Rajković, nije poduzimao nikakve radnje vezano za sam postupak financiranja Udruge MEDITERANSKI KIPARSKI SIMPOZIJ budući da se financijska sredstva udrugama dodjeljuju putem natječaja kojeg provodi nadležni upravni odjel (prije Ured grada, sada Upravni odjel za društvene djelatnosti), Povjerenstva za provjeru ispunjavanja formalnih (administrativnih) uvjeta i Povjerenstva za ocjenjivanje prijava.

Slijedom navedenog, Povjerenstvo utvrđuje da se, s obzirom da je dužnosnik Zoran Rajković bio član udruge te obavljao funkciju u tijelima udruge MEDITERANSKI KIPARSKI SIMPOZIJ, ista može opravdano smatrati s dužnosnikom interesno povezanom u smislu članka 4. stavka 5. ZSSI-a. Međutim, utvrđeno je kako navedeni dužnosnik nije sudjelovao, odnosno poduzimao bilo kakve radnje u postupku financiranja navedene udruge od strane Grada Labina, kao tijela u kojem obnaša dužnost. S druge strane, u odnosu na dužnosnika Valtera Glavičića utvrđeno je da isti nije bio član navedene udruge te se ista ne može smatrati s dužnosnikom interesno povezanom pa slijedom navedenog ne postoje okolnosti koje bi ukazivale da je dužnosnik svojim postupanjem povrijedio odredbe ZSSI-a u odnosu na okolnosti financiranja udruge MEDITERANSKI KIPARSKI SIMPOZIJ od strane Grada Labina.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Valter Glavičić, elektroničkom dostavom
2. Dužnosnik Zoran Rajković, elektroničkom dostavom
3. Na znanje podnositelju prijave, putem dostavljene e-mail adrese
4. Objava na internetskoj stranici Povjerenstva
5. Pismohrana